CELEX: 
Language: sk
Date: 2021-04-21 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) č. 231/2013, pokiaľ ide o riziká ohrozujúce udržateľnosť a faktory udržateľnosti, ktoré majú zohľadňovať správcovia alternatívnych investičných fondov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Toto nariadenie je súčasťou širšej iniciatívy Komisie týkajúcej sa udržateľného rozvoja. Stanovujú sa ním základy rámca EÚ, ktorý stavia aspekty udržateľnosti do centra finančného systému s cieľom podporiť transformáciu hospodárstva Európy na ekologickejší, odolnejší a obehový systém v súlade s cieľmi európskej zelenej dohody
                  1
               .
            
            
               V nadväznosti na prijatie Parížskej dohody o zmene klímy z roku 2016 a Agendy 2030 pre udržateľný rozvoj Organizácie Spojených národov Komisia v dokumente s názvom Akčný plán: Financovanie udržateľného rastu
                  2
                oznámila úmysel objasniť začlenenie udržateľnosti do tzv. fiduciárnych povinností v odvetvových právnych predpisoch. V oznámení o európskej zelenej dohode sa potvrdzuje, že na nasmerovanie finančných a kapitálových tokov do zelených investícií a na zabránenie uviaznutiu aktív sú potrebné dlhodobé signály. Toto delegované nariadenie prispeje k tomuto špecifickému cieľu.
            
            
               Delegované nariadenie (EÚ) č. 231/2013
                  3
                dopĺňa smernicu 2011/61/EÚ
                  4
                ďalším spresnením okrem iného podmienok výkonu činnosti vrátane pravidiel náležitej starostlivosti alebo identifikácie druhov konfliktov záujmov relevantných pre správcov alternatívnych investičných fondov (správcovia AIF).
            
            
               Toto nariadenie vychádza zo záverečnej správy o technickom poradenstve
                  5
               , ktorú vypracoval Európsky orgán pre cenné papiere a trhy (ESMA). V technickom poradenstve sa dospelo k záveru, že v nariadení č. 231/2013 sú potrebné ďalšie objasnenia v súvislosti so začlenením rizík ohrozujúcich udržateľnosť a faktorov udržateľnosti, pričom sa v tomto ohľade určili konkrétne ustanovenia.
            
            
               V tomto nariadení sa objasňuje súčasná povinnosť správcov AIF začleniť riziká ohrozujúce udržateľnosť. Objasnením sa nezavádza poradie jednotlivých rizík. V tomto nariadení sa objasňujú aj niektoré dôsledky nariadenia o zverejňovaní informácií o udržateľnosti v sektore finančných služieb, a to konkrétne v prípadoch, keď správcovia AIF zverejňujú informácie týkajúce sa zohľadňovania nepriaznivých vplyvov na udržateľnosť.
            
            
               Týmto nariadením a inými odvetvovými delegovanými aktmi, ktorými sa upravujú pravidlá týkajúce sa fiduciárnych povinností a testov vhodnosti, sa ďalej posilňuje nariadenie o zverejňovaní informácií o udržateľnosti v sektore finančných služieb
                  6
               , nariadenie o referenčných hodnotách EÚ pre investície do transformácie hospodárstva v súvislosti so zmenou klímy, referenčných hodnotách EÚ pre investície v súlade s Parížskou dohodou a referenčných hodnotách pre zverejňovanie informácií o udržateľnosti
                  7
                a nariadenie o taxonómii EÚ v oblasti udržateľných činností
                  8
               . Vďaka týmto pravidlám sa aspekty udržateľnosti začleňujú do postupov investovania, poradenstva a zverejňovania konzistentne vo všetkých sektoroch. Environmentálne, sociálne a správne aspekty (udržateľnosti) sa vďaka nim ukotvujú v centre finančného systému s cieľom pomôcť transformovať európske hospodárstvo na ekologickejší, nízkouhlíkový, odolnejší a obehový systém, ktorý efektívne využíva zdroje.
            
            
               2.KONZULTÁCIE PRED PRIJATÍM AKTU
            
            
               Komisia 24. júla 2018 požiadala orgán ESMA, aby vydal technické poradenstvo týkajúce sa možných zmien delegovaných aktov, ktoré sa majú prijať podľa smernice 2011/61/EÚ, pokiaľ ide o začlenenie rizík ohrozujúcich udržateľnosť a faktorov udržateľnosti.
            
            
               Orgán ESMA uverejnil svoju záverečnú správu o technickom poradenstve Komisii 30. apríla 2019. V poradenstve sa zohľadnili názory vyjadrené zainteresovanými stranami počas verejných konzultácií, ktoré prebiehali od 19. decembra 2018 do 19. februára 2019. Poradenstvo zahŕňa aj analýzu nákladov a prínosov. Orgán ESMA okrem toho 4. februára 2019 uskutočnil aj otvorené verejné vypočutie s cieľom získať ďalšiu spätnú väzbu. Konzultácie sa viedli aj so Skupinou zainteresovaných strán v oblasti cenných papierov a trhov orgánu ESMA.
            
            
               Dňa 22. novembra 2019 útvary Komisie začali konzultácie s členskými štátmi, pričom sa uskutočnili aj náležité konzultácie s expertnou skupinou Európskeho výboru pre cenné papiere.
            
            
               V súlade so zásadami lepšej právnej regulácie bol návrh uverejnený na konzultáciu od 8. júna 2020 do 6. júla 2020. Po dôkladnom zvážení spätnej väzby sa do textu dôvodovej správy zaviedli ďalšie úpravy.
            
            
               3.PRÁVNE PRVKY DELEGOVANÉHO AKTU
            
            
               Právny základ tohto nariadenia je stanovený v článku 12 ods. 3, článku 14 ods. 4, článku 15 ods. 5 a článku 18 ods. 2 smernice 2011/61/EÚ.
            
            
               Toto nariadenie zahŕňa nasledujúce zmeny delegovaného nariadenia (EÚ) č. 231/2013:
            
            
               V článku 1 ods. 1 sa uvádza vymedzenie pojmu „riziká ohrozujúce udržateľnosť“, ktoré je zosúladené s vymedzením pojmu „riziká ohrozujúce udržateľnosť“ v článku 2 bode 22 nariadenia (EÚ) 2019/2088
                  9
               .
            
            
               Článok 1 ods. 2 sa týka zohľadnenia rizík ohrozujúcich udržateľnosť, a to buď z kvalitatívneho, alebo kvantitatívneho hľadiska, v rámci požiadaviek na náležitú starostlivosť podľa článku 18 delegovaného nariadenia (EÚ) č. 231/2013. Ak správcovia AIF zohľadňujú hlavné nepriaznivé vplyvy investičných rozhodnutí na faktory udržateľnosti, musia sa tieto vplyvy zohľadniť aj v rámci požiadaviek na náležitú starostlivosť.
            
            
               V článku 1 ods. 3 sa od správcov AIF vyžaduje, aby disponovali potrebnými zdrojmi a odbornými znalosťami na účinné začlenenie rizík ohrozujúcich udržateľnosť, a to zmenou článku 22 delegovaného nariadenia (EÚ) č. 231/2013.
            
         
         
            
               V článku 1 ods. 4 sa uvádza, že identifikácia konfliktov záujmov musí zahŕňať aj tie konflikty záujmov, ktoré môžu vzniknúť v dôsledku začlenenia rizík ohrozujúcich udržateľnosť.
            
            
               V článku 1 ods. 5 sa objasňuje, že v rámci politiky riadenia rizík podľa článku 40 delegovaného nariadenia (EÚ) č. 231/2013 sa musí zohľadňovať aj expozícia alternatívnych investičných fondov voči rizikám ohrozujúcim udržateľnosť.
            
            
               V článku 1 ods. 6 sa do všeobecných požiadaviek uvedených v článku 57 ods. 1 delegovaného nariadenia (EÚ) č. 231/2013 začleňuje povinnosť manažmentu správcov AIF zohľadňovať riziká ohrozujúce udržateľnosť.
            
            
               V článku 1 ods. 7 sa zabezpečuje, že za začlenenie rizík ohrozujúcich udržateľnosť je zodpovedný vrcholový manažment správcu AIF.
            
            
               DELEGOVANÉ NARIADENIE KOMISIE (EÚ) …/…
            
            
               z 21. 4. 2021,
            
            
               ktorým sa mení delegované nariadenie (EÚ) č. 231/2013, pokiaľ ide o riziká ohrozujúce udržateľnosť a faktory udržateľnosti, ktoré majú zohľadňovať správcovia alternatívnych investičných fondov
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010
                  10
               , a najmä na jej článok 12 ods. 3, článok 14. ods. 4, článok 15 ods. 5 a článok 18 ods. 2,
            
            
               keďže:
            
            
               (1)Kľúčom k zabezpečeniu dlhodobej konkurencieschopnosti hospodárstva Únie je prechod na nízkouhlíkové, udržateľnejšie a obehové hospodárstvo, ktoré efektívne využíva zdroje, v súlade s cieľmi udržateľného rozvoja. Únia v roku 2016 uzavrela Parížsku dohodu
                  11
               . V článku 2 ods. 1 písm. c) Parížskej dohody sa stanovuje cieľ posilniť reakciu na zmenu klímy okrem iného zosúladením finančných tokov s cestou k nízkym emisiám skleníkových plynov a vývoju odolnému proti zmenám klímy.
            
            
               (2)Komisia túto výzvu uznala a v decembri 2019 predložila európsku zelenú dohodu
                  12
               . Európska zelená dohoda predstavuje novú stratégiu rastu, ktorej cieľom je transformovať Úniu na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje, kde budú do roku 2050 čisté emisie skleníkových plynov na nule a kde hospodársky rast nezávisí od využívania zdrojov. Uvedený cieľ si vyžaduje, aby sa investorom v súvislosti s ich investíciami poskytovali jasné signály s cieľom zabrániť uviaznutiu aktív a zvýšiť udržateľné financovanie.
            
            
               (3)Komisia v marci 2018 uverejnila oznámenie s názvom „Akčný plán: Financovanie udržateľného rastu“
                  13
               , v ktorom stanovila ambicióznu a komplexnú stratégiu v oblasti udržateľného financovania. Jedným z cieľov stanovených v akčnom pláne je presmerovanie kapitálových tokov do udržateľných investícií s cieľom dosiahnuť udržateľný a inkluzívny rast. V posúdení vplyvu uverejnenom v máji 2018
                  14
               , z ktorého vychádzali následné legislatívne iniciatívy, sa preukázala potreba objasniť, že správcovia alternatívnych investičných fondov („správcovia AIF“) by v rámci svojich povinností voči investorom mali zohľadňovať faktory udržateľnosti. Správcovia AIF by preto mali priebežne posudzovať nielen všetky relevantné finančné riziká, ale aj všetky relevantné riziká ohrozujúce udržateľnosť uvedené v nariadení Európskeho parlamentu a Rady (EÚ) 2019/2088
                  15
               , ktoré by v prípade, že nastanú, mohli mať skutočný alebo potenciálny zásadný negatívny vplyv na hodnotu investície. V delegovanom nariadení Komisie (EÚ) č. 231/2013
                  16
                sa riziká ohrozujúce udržateľnosť výslovne neuvádzajú. Z tohto dôvodu a s cieľom zabezpečiť riadne zavedenie a dodržiavanie vnútorných postupov a organizačných opatrení treba objasniť, že postupy, systémy a vnútorné kontroly správcov AIF zohľadňujú riziká ohrozujúce udržateľnosť a že na analýzu týchto rizík je potrebná technická spôsobilosť a vedomosti.
            
            
               (4)Správcovia AIF, ktorí sú povinní zohľadniť hlavné nepriaznivé vplyvy investičných rozhodnutí na faktory udržateľnosti alebo ktorí tieto hlavné nepriaznivé vplyvy zohľadňujú dobrovoľne, sú podľa nariadenia (EÚ) 2019/2088 povinní zverejniť, ako sú uvedené hlavné nepriaznivé vplyvy zohľadnené v ich politikách v oblasti náležitej starostlivosti. S cieľom zabezpečiť súlad medzi nariadením (EÚ) 2019/2088 a nariadením č. 231/2013 by sa táto povinnosť mala zohľadniť v nariadení č. 231/2013.
            
            
               (5)V záujme zachovania vysokej úrovne ochrany investorov by správcovia AIF pri identifikovaní druhov konfliktov záujmov, ktorých existencia môže poškodiť záujmy AIF, mali zohľadňovať konflikty záujmov, ktoré môžu vzniknúť v dôsledku začlenenia rizík ohrozujúcich udržateľnosť do ich postupov, systémov a vnútorných kontrol. Uvedené konflikty môžu zahŕňať konflikty vyplývajúce z odmeňovania alebo z osobných transakcií príslušných zamestnancov, konflikty záujmov, ktoré by mohli viesť k environmentálne klamlivej reklame (greenwashing), nekalému predaju alebo skresľovaniu investičných stratégií, a konflikty záujmov medzi jednotlivými AIF spravovanými tým istým správcom.
            
            
               (6)Delegované nariadenie (EÚ) č. 231/2013 by sa preto malo zodpovedajúcim spôsobom zmeniť.
            
            
               (7)Príslušné orgány a správcovia AIF by mali mať dostatok času na prispôsobenie sa novým požiadavkám uvedeným v tomto nariadení. Jeho uplatňovanie by sa preto malo odložiť,
            
            
               PRIJALA TOTO NARIADENIE:
            
         
         
            
               Článok 1
            
            
               Delegované nariadenie (EÚ) č. 231/2013 sa mení takto:
            
            
               1.V článku 1 sa dopĺňajú tieto body 6 a 7:
            
            
               „6.
                     „riziko ohrozujúce udržateľnosť“ je riziko ohrozujúce udržateľnosť v zmysle vymedzenia v článku 2 bode 22 nariadenia Európskeho parlamentu a Rady (EÚ) 2019/2088*;
            
            
               7.
                     „faktory udržateľnosti“ sú faktory udržateľnosti v zmysle vymedzenia v článku 2 bode 24 nariadenia (EÚ) 2019/2088.
            
            
               ___
            
            
               *
                     Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).“
            
            
               2.V článku 18 sa dopĺňajú tieto odseky 5 a 6:
            
            
               „5.
                     Správcovia AIF pri plnení požiadaviek stanovených v odsekoch 1 až 3 zohľadňujú riziká ohrozujúce udržateľnosť.
            
            
               6.
                     Ak správcovia AIF zohľadňujú hlavné nepriaznivé vplyvy investičných rozhodnutí na faktory udržateľnosti, ako sa uvádza v článku 4 ods. 1 písm. a) nariadenia (EÚ) 2019/2088 alebo ako sa vyžaduje v článku 4 ods. 3 alebo 4 uvedeného nariadenia, uvedení správcovia AIF zohľadňujú takéto hlavné nepriaznivé vplyvy pri plnení požiadaviek stanovených v odsekoch 1 až 3 tohto článku.“
            
            
               3.V článku 22 sa dopĺňa tento odsek 3:
            
            
               „3.
                     Na účely odseku 1 si správcovia AIF ponechávajú potrebné zdroje a odborné znalosti na účinné začlenenie rizík ohrozujúcich udržateľnosť.“
            
            
               4.V článku 30 sa dopĺňa tento pododsek:
            
            
               „Správcovia AIF zabezpečia, aby pri identifikovaní druhov konfliktov záujmov, ktorých existencia môže poškodiť záujmy AIF, zohľadňovali tie druhy konfliktov záujmov, ktoré môžu vzniknúť v dôsledku začlenenia rizík ohrozujúcich udržateľnosť do ich postupov, systémov a vnútorných kontrol.“
            
            
               5.V článku 40 sa odsek 2 nahrádza takto:
            
            
               „2.
                     Politika riadenia rizík obsahuje také postupy, ktoré sú potrebné na to, aby správca AIF mohol posúdiť v prípade každého AIF, ktorý spravuje, expozíciu daného AIF voči trhovému riziku, riziku likvidity, riziku ohrozujúcemu udržateľnosť a riziku protistrany a expozíciu AIF voči všetkým ostatným príslušným rizikám vrátane operačných rizík, ktoré môžu byť značné pre každý AIF, ktorý spravuje.“
            
            
               6.V článku 57 ods. 1 sa dopĺňa tento pododsek:
            
            
               „Správcovia AIF pri plnení požiadaviek stanovených v prvom pododseku zohľadňujú riziká ohrozujúce udržateľnosť.“
            
            
               7.V článku 60 ods. 2 sa dopĺňa toto písmeno i):
            
            
               „i)
                     niesol zodpovednosť za začlenenie rizík ohrozujúcich udržateľnosť do činností uvedených v písmenách a) až h).“
            
         
         
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [Úrad pre publikácie: vložte dátum – prvý deň dvanásteho mesiaca po uverejnení v Úradnom vestníku Európskej únie].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 21. 4. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: Európska zelená dohoda [COM(2019) 640 final]. 
               
               
                  
                     (2)
                  
                        Oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru a Výboru regiónov – Akčný plán: Financovanie udržateľného rastu [COM(2018) 097 final].
               
               
                  
                     (3)
                  
                        Delegované nariadenie Komisie (EÚ) č. 231/2013 z 19. decembra 2012, ktorým sa dopĺňa smernica Európskeho parlamentu a Rady 2011/61/EÚ, pokiaľ ide o výnimky, všeobecné podmienky výkonu činnosti, depozitárov, pákový efekt, transparentnosť a dohľad (Ú. v. EÚ L 83, 22.3.2013, s. 1).
               
               
                  
                     (4)
                  
                        Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1).
               
               
                  
                     (5)
                  
                        Záverečná správa – technické poradenstvo orgánu ESMA Európskej komisii k začleneniu rizík ohrozujúcich udržateľnosť a faktorov udržateľnosti do smernice o PKIPCP a smernice AIFMD (ESMA34-45-688).
               
               
                  
                     (6)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (7)
                  
                        Nariadenie Európskeho parlamentu a Rady (EÚ) 2019/2089 z 27. novembra 2019, ktorým sa mení nariadenie (EÚ) 2016/1011, pokiaľ ide o referenčné hodnoty EÚ pre investície do transformácie hospodárstva v súvislosti so zmenou klímy, referenčné hodnoty EÚ pre investície v súlade s Parížskou dohodou a referenčné hodnoty pre zverejňovanie informácií o udržateľnosti (Ú. v. EÚ L 317, 9.12.2019, s. 17).
               
               
                  
                     (8)
                  
                        Nariadenie Európskeho parlamentu a Rady o vytvorení rámca na uľahčenie udržateľných investícií (zatiaľ neuverejnené).
               
               
                  
                     (9)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (10)
                  
                        Ú. v. EÚ L 174, 1.7.2011, s. 1.
               
               
                  
                     (11)
                  
                        Rozhodnutie Rady (EÚ) 2016/1841 z 5. októbra 2016 o uzavretí Parížskej dohody prijatej na základe Rámcového dohovoru Organizácie Spojených národov o zmene klímy v mene Európskej únie (Ú. v. EÚ L 282, 19.10.2016, s. 4).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (16)
                  
                        Delegované nariadenie Komisie (EÚ) č. 231/2013 z 19. decembra 2012, ktorým sa dopĺňa smernica Európskeho parlamentu a Rady 2011/61/EÚ, pokiaľ ide o výnimky, všeobecné podmienky výkonu činnosti, depozitárov, pákový efekt, transparentnosť a dohľad (Ú. v. EÚ L 83, 22.3.2013, s. 1).